1917 йылдың 2 ноябрендә Бөтә Рәсәй Үҙәк Башҡарма Комитеты ултырышында даими эшләүсе оператив власть органы сифатында ойошторолған. Бөтә Рәсәй Үҙәк Башҡарма Комитеты эштең сессия тәртибенә күскәндән һуң, сессиялар араһында эшләүсе юғары власть органына әүерелгән. Бөтә Рәсәй Үҙәк Башҡарма Комитеты Президиумы тураһындағы Конституция положениеһы 1919 йылдың 9 декабрендә үткән VII Советтар съезының «Совет төҙөлөшө тураһында» декреты менән нығытылған. Уға ярашлы, Президиум Бөтә Рәсәй Үҙәк Башҡарма Комитеты ултырыштарына етәкселек иткән, уларға материалдар әҙерләгән, декрет проекттарын Бөтә Рәсәй Үҙәк Башҡарма Комитеты пленумы ҡарауына индергән, ҡарарҙарының үтәлешен күҙәткән. 1920 йылдың 29 декабрендә VIII Советтар съезының «Совет төҙөлөшө тураһында» декреты менән Бөтә Рәсәй Үҙәк Башҡарма Комитеты Президиумына өҫтәмә рәүештә РСФСР Халыҡ Комиссарҙары Советы ҡарарҙарын бөтөрөү, Бөтә Рәсәй Үҙәк Башҡарма Комитеты исеменән ҡарарҙар сығарыу һәм административ-хужалыҡ бүлеү мәсьәләләрен хәл итеү хоҡуғы бирелә.